กสิกรไทยปล่อยกู้ซอฟท์โลนลูกค้าน้ำท่วม
“กสิกรไทย” ขานรับแบงก์ชาติ ปล่อยกู้ซอฟท์โลนลูกค้าบ้านน้ำท่วม ดอกเบี้ยคงที่ 3 % นาน 5 ปี ตั้งเป้าได้ยอดสินเชื่อ 3.2 หมื่นล้านบาท
8 มี.ค. 2555

“กสิกรไทย” ขานรับแบงก์ชาติ ปล่อยกู้ซอฟท์โลนลูกค้าบ้านน้ำท่วม ดอกเบี้ยคงที่ 3 % นาน 5 ปี ตั้งเป้าได้ยอดสินเชื่อ 3.2 หมื่นล้านบาท
นายชาติชาย  พยุหนาวีชัย รองกรรมการผู้จัดการ  ธนาคารกสิกรไทย  กล่าวว่า ธนาคารได้ออกผลิตภัณฑ์สินเชื่อที่อยู่อาศัยดอกเบี้ยต่ำพิเศษคงที่ 3 % ต่อปี นาน 5 ปี เพื่อขานรับโครงการสินเชื่อดอกเบี้ยต่ำพิเศษ(ซอฟท์โลน) จากธนาคารแห่งประเทศไทย(ธปท.) เพื่อรองรับลูกค้าผู้ประสบอุทกภัยในปีที่ผ่านมา ที่ต้องการซื้อที่อยู่อาศัยใหม่ ที่อยู่อาศัยมือสอง ซ่อมแซมบ้านและรีไฟแนนซ์บ้านมายังธนาคาร โดยตั้งเป้าปล่อยกู้ลูกค้าผ่านโครงการนี้ไม่ต่ำกว่า 2 หมื่นราย วงเงิน 3.2 หมื่นล้านบาท
ทั้งนี้ ลูกค้าที่เข้าโครงการจะได้รับดอกเบี้ยต่ำพิเศษ สำหรับวงเงินกู้ 1 ล้านบาทแรก จะได้รับอัตราดอกเบี้ยต่ำพิเศษ คงที่ 3 % ต่อปี นาน 5 ปี โดยยื่นขอกู้ได้ตั้งแต่วันที่ 10 มี.ค. – 30 ธ.ค. 2555 หรือจนกว่าวงเงินที่ธนาคารได้รับจัดสรรจากธปท.ในโครงการนี้จะหมด
สำหรับวงเงินกู้ส่วนที่เกิน 1 ล้านบาท เฉพาะลูกค้าสินเชื่อบ้านกสิกรไทยที่กู้เพื่อซื้อที่อยู่อาศัยหรือรีไฟแนนซ์ จะคิดอัตราดอกเบี้ยพิเศษ 0% ใน 6 เดือนแรก จากนั้นจะมีดอกเบี้ย 7 แบบ ให้เลือก โดยต้องยืนกู้ภายในวันที่ 30 เม.ย. นี้
นายชาติชาย กล่าวว่า ผู้ที่มีสิทธิยื่นขอกู้สินเชื่อบ้านในโครงการนี้ มี 3 กลุ่ม ได้แก่ กลุ่มผู้ประสบอุทกภัยที่มีที่อยู่อาศัยเดิมหรือเช่าบ้านอยู่ และมีความต้องการซื้อที่อยู่อาศัยใหม่ทั้งบ้านใหม่และบ้านมือสองในพื้นที่น้ำไม่ท่วม กลุ่มผู้ประสบอุทกภัยที่มีที่อยู่อาศัยเดิมที่ปลอดภาระแล้ว และต้องการเงินสินเชื่อไปซ่อมแซมบ้าน และกลุ่มลูกค้าสินเชื่อบ้านกสิกรไทยเดิมที่ประสบอุทกภัย และต้องการกู้เงินเพื่อซ่อมแซมบ้าน 
นอกจากนี้ ต้องมีที่อยู่อาศัยอยู่ในพื้นที่น้ำท่วมหรือมีสถานที่ทำงานหรือสถานที่ประกอบการอยู่ในพื้นที่น้ำท่วมทั่วประเทศ ตามประกาศเป็นพื้นที่ประสบภัยพิบัติกรณีฉุกเฉินตามประกาศกระทรวงการคลังเกี่ยวกับเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน